PREDKLADACIA SPRÁVA

Ministerstvo životného prostredia Slovenskej republiky (MŽP SR) predkladá podľa § 21 ods. 1 a 4 a § 30 ods. 7 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“) na rokovanie vlády Slovenskej republiky Návrh nariadenia vlády Slovenskej republiky, ktorým sa vyhlasuje chránený areál Stolica (ďalej len „návrh nariadenia“).

Vyhlásenie chráneného areálu (CHA) Stolica nadväzuje na nariadenie vlády Slovenskej republiky č. 278/2022 Z. z., ktorým sa vyhlasuje Národný park Muránska planina, jeho zóny a ochranné pásmo. Pri zonácii Národného parku (NP) Muránska planina došlo k úprave vymedzenia tohto NP a bolo dohodnuté, že samostatne budú vyhlásené štyri chránené územia, ktoré k NP priliehajú. Ide o  chránené územia Pramenná oblasť Rimavy, Tisovský kras, Homoľa a o navrhovaný CHA Stolica. 

Navrhovaný CHA Stolica je súčasťou Chráneného vtáčieho územia Muránska planina – Stolica, ktoré patrí do jadrovej populácie hlucháňa hôrneho na Slovensku. Vo veci ochrany biotopov tohto vzácneho vtáčieho druhu bol v júni 2022 vydaný rozsudok Súdneho dvora Európskej únie (C-661/20 zo dňa 22. júna 2022). Vyhlásenie navrhovaného CHA Stolica prispeje k zlepšeniu ochrany biotopov hlucháňa hôrneho v tejto lokalite. Prispeje tiež k plneniu ďalších záväzkov vyplývajúcich z členstva v Európskej únii a rovnako aj úloh vyplývajúcich z Envirostratégie 2030. navrhovaného CHA Stolica zasahuje celé územie európskeho významu SKUEV0203 Stolica. 
Navrhovaný CHA Stolica sa nachádza na výmere 3 151,805 ha. Celé územie sa vyznačuje rozmanitosťou druhov rastlín a živočíchov, predmetom jeho ochrany navrhovaného je 12 biotopov európskeho významu (z toho 2 prioritné) a 4 biotopy národného významu, biotopy 1 druhu rastliny európskeho významu a 3 druhov rastlín národného významu, biotopy 23 druhov živočíchov európskeho významu, vrátane vtáctva, ako aj abiotické javy.
Pre zachovanie a zlepšovanie stavu predmetov ochrany sa navrhuje zonácia navrhovaného CHA Stolica. Navrhovaná zóna A s 5. stupňom ochrany podľa § 16 zákona č. 543/2002 Z. z. je na výmere 949,783 ha (30,13 %) a navrhovaná zóna D s ponechaným súčasným 2. stupňom ochrany podľa § 13 zákona č. 543/2002 Z. z. je na výmere 2 202,022 ha (69,87 %). Uvedené zvýšenie stupňa ochrany na časti územia súvisí v neposlednom rade aj s vyššie citovaným rozsudkom Súdneho dvora Európskej únie. 

MŽP SR prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému lesného hospodárstva na adresy nlc@nlcsk.org a nlc-ulzi@nlcsk.org hranice navrhovaného CHA Stolica v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice. 

Návrh nariadenia vlády nie je predmetom vnútrokomunitárneho pripomienkového konania. 

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. januára 2024.